儒家

儒家係一種哲學思想體系，由孔子提出，亦有以呢種哲學做類宗敎，叫儒敎或者孔敎。套哲學涉及政治、道德、社會，喺東亞各國好有影響力。

儒家初頭只係屬諸子百家之一，喺秦代大受迫害，但係由漢代起就得到朝廷獨尊，成為官學同國教，掌握文化教育同入仕之途，奠定儒家喺中國歷史文化嘅地位。喺兩晉南北朝同唐朝，儒家同佛教、道教合稱「三教」。儒學試過一度冇咗喺哲理思想領域嘅領導地位，後嚟經宋儒重新闡釋，形成理學，得以重振聲勢，倫理思想滲透到中國社會各個層面，並且流傳到朝鮮、日本、越南、琉球等地，大受尊崇，成為咗東亞一大學術思想體系。

歷史 
儒家嘅歷史可以追溯到春秋時代，由孔子創立。孔子以前曾經做過官，研究出一套理論向各國推銷，之但係唔成功。後來戰國時代，孟子又將儒家改良，再成為新一套理論去推銷，結果一樣冇人理。

儒家喺漢朝之前並唔受到重視，直到漢武帝「罷黜百家，獨尊儒術」，儒家就成為中國學術思想嘅重心。

學說 
儒家嘅內容基本上就係一個道德觀念嘅大雜燴。佢嘅核心思想係「仁」，即係做人要仁慈。孟子話「無惻隱之心，非人也」，就係主張人天生就係善良嘅。因為人天生善良，君王只需要發揮仁慈嘅心，就可以治國平天下。

儒家另外一個主張就係「復古」，即係要返番到舊陣時。孔子成日都強調「克己復禮為仁」，本意就係走返遠古時代嘅規範。

代表人物 
 孔子
 孟子
 董仲舒
 朱熹
王陽明